CELEX: 62020CN0422
Language: el
Date: 2020-09-08 00:00:00
Title: Υπόθεση C-422/20: Αίτηση προδικαστικής αποφάσεως την οποία υπέβαλε το Oberlandesgericht Köln (Γερμανία) στις 8 Σεπτεμβρίου 2020 — RK κατά CR

21.12.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 443/4
            
         
      Αίτηση προδικαστικής αποφάσεως την οποία υπέβαλε το Oberlandesgericht Köln (Γερμανία) στις 8 Σεπτεμβρίου 2020 — RK κατά CR
      (Υπόθεση C-422/20)
      (2020/C 443/06)
      Γλώσσα διαδικασίας: η γερμανική
      
         Αιτούν δικαστήριο
      
      Oberlandesgericht Köln
      
         Διάδικοι στην υπόθεση της κύριας δίκης
      
      
         Παρεμβαίνων και εκκαλών: RK
      
         Αιτούσα και εφεσίβλητη: CR
      
         Προδικαστικά ερωτήματα
      
      
                  1)
               
               
                  Είναι απαραίτητο, για τη διαπίστωση ελλείψεως διεθνούς δικαιοδοσίας του πρώτου επιληφθέντος δικαστηρίου σύμφωνα με το άρθρο 7, στοιχείο α', του κανονισμού 650/2012 (1), το εν λόγω δικαστήριο να διαπιστώσει ρητώς την έλλειψη δικαιοδοσίας του ή αρκεί και μια μη ρητή δήλωση, εφόσον από την ερμηνεία της δηλώσεως αυτής συνάγεται ότι το δικαστήριο διαπίστωσε την έλλειψη δικαιοδοσίας του;
               
            
                  2)
               
               
                  Είναι το δικαστήριο του κράτους μέλους του οποίου η διεθνής δικαιοδοσία προκύπτει από τη διαπίστωση ελλείψεως δικαιοδοσίας του πρώτου επιληφθέντος δικαστηρίου του έτερου κράτους μέλους αρμόδιο να ελέγξει αν συνέτρεχαν οι προϋποθέσεις για την απόφαση του πρώτου επιληφθέντος δικαστηρίου σύμφωνα με τα άρθρα 6, στοιχείο α', και 7, στοιχείο α', του κανονισμού 650/2012; Κατά πόσον είναι δεσμευτική η απόφαση του πρώτου επιληφθέντος δικαστηρίου; Ειδικότερα:
                  
                              α)
                           
                           
                              Είναι το δικαστήριο του κράτους μέλους του οποίου η διεθνής δικαιοδοσία προκύπτει από τη διαπίστωση ελλείψεως δικαιοδοσίας του πρώτου επιληφθέντος δικαστηρίου του έτερου κράτους μέλους αρμόδιο να ελέγξει αν ο θανών επέλεξε εγκύρως το δίκαιο του κράτους μέλους σύμφωνα με το άρθρο 22 του κανονισμού 650/2012;
                           
                        
                              β)
                           
                           
                              Είναι το δικαστήριο του κράτους μέλους του οποίου η διεθνής δικαιοδοσία προκύπτει από τη διαπίστωση ελλείψεως δικαιοδοσίας του αρχικώς επιληφθέντος δικαστηρίου του έτερου κράτους μέλους αρμόδιο να ελέγξει αν, ενώπιον του πρώτου επιληφθέντος δικαστηρίου, κάποιος από τους διαδίκους είχε υποβάλει αίτημα, βάσει του άρθρου 6, στοιχείο α', του κανονισμού 650/2012, προκειμένου να διαπιστωθεί η έλλειψη διεθνούς δικαιοδοσίας;
                           
                        
                              γ)
                           
                           
                              Είναι το δικαστήριο του κράτους μέλους του οποίου η διεθνής δικαιοδοσία προκύπτει από τη διαπίστωση ελλείψεως δικαιοδοσίας του αρχικώς επιληφθέντος δικαστηρίου του έτερου κράτους μέλους αρμόδιο να ελέγξει αν έκρινε ορθώς το πρώτο επιληφθέν δικαστήριο ότι τα δικαστήρια του κράτους μέλους του οποίου το δίκαιο επελέγη είναι καταλληλότερα να εκδικάσουν την υπόθεση κληρονομικής διαδοχής;
                           
                        
            
                  3)
               
               
                  Εφαρμόζονται τα άρθρα 6, στοιχείο α', και 7, στοιχείο α', του κανονισμού 650/2012 –τα οποία προϋποθέτουν επιλογή του εφαρμοστέου δικαίου «κατ’ εφαρμογή του άρθρου 22» [και «σύμφωνα με το άρθρο 22» αντιστοίχως]– ακόμη και όταν, σε διαθήκη που συντάχθηκε πριν από τις 17 Αυγούστου 2015, ο θανών δεν επέλεξε ρητώς ή σιωπηρώς το εφαρμοστέο δίκαιο, αλλά το εφαρμοστέο επί της κληρονομικής διαδοχής δίκαιο μπορεί να συναχθεί μόνον από το άρθρο 83, παράγραφος 4, του κανονισμού 650/2012;
               
            
         (1)  Κανονισμός (ΕΕ) 650/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, σχετικά με τη διεθνή δικαιοδοσία, το εφαρμοστέο δίκαιο, την αναγνώριση και εκτέλεση αποφάσεων, την αποδοχή και εκτέλεση δημόσιων εγγράφων στον τομέα της κληρονομικής διαδοχής και την καθιέρωση ευρωπαϊκού κληρονομητηρίου (ΕΕ 2012, L 201, σ. 107).